Radikale: Begræns it-overvågningen af danskerne nu!

Morten Østergaard, it-ordfører fra Radikale Venstre mener, at overvågningen og registreringen af danskerne på nettet bør reduceres kraftigt for at beskytte privatlivets fred.

Morten Østergaard, it-ordfører for Radikale Venstre, lægger ikke skjul på, at partiet er relativt liberalt, når det kommer til it. Partiet er i hvert fald langt hen ad vejen imod overvågning af danskerne, fordi partiet gerne vil værne om danskernes privatliv.

De Radikale er også imod softwarepatenter og DNS-spærring. Omvendt går partiet ind for åbne standarder i det offentlige, og tilskynder mere innovation i det offentlige på grænseflade-niveau, således at alle kan levere løsninger til eksisterende systemer.

Se alle Morten Østergaards svar på Version2's spørgsmål:

Går partiet ind for softwarepatenter?

»Radikale Venstre er skeptiske over for, om det er hensigtsmæssigt at have softwarepatenter. Under alle omstændigheder skal det afklares på EU-plan.«

Cookie-regler skal være tydelige

Skal internetbrugere aktivt godkende alle cookies, før de lægges på brugerens pc, sådan som EU's "cookie-direktiv" lægger op til?

»Det ville være en helt uhensigtsmæssig hindring for helt almindelig brug af internettet, men der skal være en klar lovgivning, der forhindrer misbrug af brugernes oplysninger og dermed brug af oplysningerne uden deres viden. Borgerne skal have mulighed for at vide, hvilke informationer der indsamles, og hvad de bruges til.«

Bør al internetsurf fra bibliotekter, netcafeer og hotspots logges på personniveau, sådan som Justitsministeriet har foreslået?

»Overvågningen og registreringen af danskerne skal ikke eskaleres yderligere. Det skal rulles tilbage, hvis det skal noget. For Radikale Venstre er privatlivets fred og den personlige frihed vigtig. Det skal ikke være hovedreglen, at man skal registreres og overvåges. Det skal være undtagelsen.«

Går partiet ind for muligheden for spærring af adgang til hjemmesider på DNS-niveau, dvs. at internetudbydere kan pålægges at nægte deres kunder adgang til bestemte sites? Hvis ja, hvilke kriterier bør der være for spærring?

»Som altovervejende hovedregel nej. Vi gør dog en undtagelse, hvis hjemmesiden formidler børneporno og lignende«

Hvilke kandidater med it-professionel baggrund stiller partiet op?

»Jeg har arbejdet med digital forvaltning i Dafolo A/S, før jeg blev valgt til Folketinget.«

Åbne standarder - basta!

Bør Danmark have en it-minister og/eller digitaliseringsminister?

»Nej, it skal være en integreret del af de enkelte ministerier.«

Hvordan stiller partiet sig i debatten om dokumentformatstandarder?

»Det har været en sej kamp at få regeringen overbevist om en håndfast tilgang til indførelse af åbne dokumentformater i det offentlige. Men det lykkedes. Vi skal dog ikke stoppe her. Åbne standarder er mere og andet end dokumenter. Vi vil nu optage forfølgelsen af det andet hovedområde: Grænsefladerne. Skal vi have mere innovation i den offentlige it-anvendelse, skal vi have en hærskare af leverandører, som uden hindring kan koble løsninger op på eksisterende systemer.

»Radikale Venstre fastholder, at der skal laves en liste over godkendte standarder. Og så tror vi, at modenhedssituationen vil ændre sig, når ODF 1.1 bliver ISO-godkendt til sommer.«

Vil partiet arbejde for at lempe persondataloven, hvis dette anses for nødvendigt for, at det offentlige i højere grad kan anvende cloud-baserede løsninger?

»Vi bør have en national cloudstrategi, hvor vi er villige til at overveje persondatalovsændringer, men dog med dyb respekt for oplysninger af privat/fortrolig karakter.«

Vil partiet arbejde for at skabe en national og/eller EU-baseret cloud til brug for offentlige it-tjenester? Hvis ja, uddyb gerne.

»Vi bør have en national cloudstrategi, hvor vi udnytter denne mulighed til både bedre og billigere løsninger.«

Bør der stilles krav til offentlige it-udviklingsopgaver om at være open source?

»Det bør der i videst mulige omfang i forlængelse af det radikale beslutningsforslag om anvendelse af åbne standarder i al offentlig it.«